TARYBOS REGLAMENTAS (EB, EURATOMAS) Nr. 23/2005
2004 m. gruodžio 20 d.
patikslinantis nuo 2004 m. liepos 1 d. Europos Bendrijų pareigūnų ir kitų tarnautojų įmokos į pensijų sistemą tarifą, o nuo 2005 m. sausio 1 d. - palūkanų normą, taikomą tarp Bendrijos sistemos ir nacionalinių sistemų atliekamiems pervedimams
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Europos Bendrijų pareigūnų tarnybos nuostatus ir kitų tarnautojų įdarbinimo sąlygas, nustatytas Reglamentu (EEB, Euratomas, EAPB) Nr. 259/68 (1) su paskutiniais pakeitimais, padarytais Reglamentu (EB, Euratomas) Nr. 723/2004 (2), ypač į minėtų nuostatų 83 ir 83a straipsnius bei XII priedą,
atsižvelgdama į Komisijos pasiūlymą, pateiktą pasikonsultavus su Tarnybos nuostatų komitetu,
kadangi:
(1)
Remdamasis Tarnybos nuostatų XII priedo 13 straipsniu, 2004 m. rugsėjo 1 d. Eurostatas pateikė 2004 metų kas penkeri metai atliekamo pensijų sistemos aktuarinio įvertinimo ataskaitą, kurioje pateikiama naujausia informacija apie minėtame priede nurodytus rodiklius.
(2)
Remiantis šia ataskaita, reikia atlikti įmokos tarifo patikslinimą, būtiną Europos Bendrijų pareigūnų ir kitų tarnautojų pensijų sistemos aktuariniam balansui užtikrinti. Remiantis XII priedo 2 straipsniu, 2004 m. patikslinimas negali viršyti 9,75 %.
(3)
Tikslinga peržiūrėti Tarnybos nuostatų VIII priedo 4 ir 8 straipsniuose bei Įdarbinimo sąlygų 40 ir 110 straipsniuose numatytą palūkanų normą, remiantis XII priedo 12 straipsniu,
PRIĖMĖ ŠĮ REGLAMENTĄ:
1 straipsnis
Nuo 2004 m. liepos 1 d. įmokos tarifas, numatytas Tarnybos nuostatų 83 straipsnio 2 dalyje, yra 9,75 %.
2 straipsnis
Nuo 2005 m. sausio 1 d. palūkanų norma, numatyta Tarnybos nuostatų VIII priedo 4 ir 8 straipsniuose bei Įdarbinimo sąlygų 40 ir 110 straipsniuose, yra 3,9 %.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 20 d.